《题上清方壶山水》
清代·陈煇

曾过蓬岛访茅君，路入中峰紫翠分。琪树寒生双涧石，石门秋卧半潭云。

捲帘山色当窗见，拂轸溪声入坐闻。何日暂辞尘服累，青松白鹤日为群。

作者简介：陈煇，字位炯，一字燎甫。福建长乐人。家贫好学，饬躬励行。性耿介不苟取，谦恭和易。身本巨族，时有联宗争斗事，独能约束族众，乡邻赖以辑睦。道光二十三年钦赐副榜。享寿八十九。